Motoris by kruising doodgeskietDie toneel. Foto: Netcare 911 ŉ Man is Maandag in sy motor doodgeskiet terwyl hy by ŉ kruising in Johannesburg gewag het. Die voorval het op die hoek van Queensweg en Princess Place in Parktown gebeur, het Shawn Herbst, woordvoerder van Netcare 911, gesê. Volgens Herbst is paramedici omstreeks 15:50 na die toneel ontbied. “Volgens berigte van die toneel het die man verskeie skietwonde opgedoen terwyl hy in sy motor by die kruising gewag het. “Sy motor het teen ŉ wal afgeloop in ŉ park in nadat hy geskiet is.” Herbst het gesê die man is deur paramedici op die toneel dood verklaar. Die voorval word deur die polisie ondersoek.